VEGA præsenterer    
**Chinah spiller til VEGAs første 100 procent digitale koncert**   
*Nu har du muligheden for at få Chinah hjem til dig! Den 3. juni kan du streame den eklektiske trios koncert fra Store VEGAs scene direkte til, hvor du befinder mig.*   
   
Den 3. juni har du muligheden for at streame Chinahs koncert i Store VEGA gennem streamingtjenesten dice.fm. Bandet spiller en hel koncert i VEGAs ikoniske rammer. På scenen sørger de tre elektro-poppere  for både nærvær og intensitet, der kanaliseres ud gennem skærmen og direkte ind i din stue.    
   
Det er første gang, at VEGA præsenterer en 100 procent digital koncert. Koncerten er henvendt både til danske og internationale fans via den London-baserede koncertstreaming-tjeneste Dice og bliver streamet den 3. juni på platformen, der præsenterer store internationale stjerner og vækstlagsartister. Koncerten kan opleves hjemme i stuen, på farten, under dynen eller måske på læsesalen. Der hvor man som Chinah-fan har brug for et koncert-fix.   
   
Chinah er højaktuelle med deres anmelderroste album  *Feels Like Forever*, der udkom i marts. På de 10 sange sender trioen lytteren ind i et sfærisk univers af tunge synthflader, uptempo beats og sangerinde Fine Glindvads dragende vokal. Bandet har brugt de sidste to år på at fordybe sig i sangskrivningen og finde nye måder at udforske musikken på.

Chinah er nu klar til at lade deres fans fortabe sig i nye dristige eksperimenter, der dykker ned i 90´er nostalgi og nordisk melankoli. Bandet fortæller:    
   
"For nylig har vi omfavnet soundtracket til vores tidlige teenageår. At se MTV/VH1 efter skole, uanset hvad der var på, og bare absorbere de amerikanske mainstreamvideoer, der var på det tidspunkt.”   
   
Bandet har modtaget et utal af roser for deres nye elektropop-eksperimenter og Gaffa kvitterede med fire stjerner og skrev:    
   
“Trænger du til en ferie langt væk fra det danske? Samme her. Indtil det bliver muligt for os dødelige, der ikke har råd til en Dubai-tur, kan du finde en rigtig fin get-away med Chinahs andet album Feels Like Forever.”   
   
Trioen fik deres internationale gennembrud med debut-ep~~´~~'en *Once The Lights Are On*, og skabte derefter et formidabelt live-omdømme gennem høj-intense og nærværende koncerter på VEGAs Udvalgte 2016, SXSW, The Great Escape, Iceland Airwaves og Roskilde Festival. Denne koncert er bandets første digitale koncertoptræden.

**Fakta om koncerten**      
Chinah - *Feels Like Forever* - Live Stream Concert from VEGA, Copenhagen (DK)      
Torsdag den 3. juni, 2021 kl. 21.00       
Store VEGA, Enghavevej 40, 1674 København V           
Billetpris 90kr.   
Billetsalget starter i dag via [vega.dk](http://vega.dk/) og dice.fm          
Læs mere om dice her: [https://dice.fm](https://dice.fm/) 